পুলওয়ামা হামলার রেশ এখনও কাটেনি। তার মধ্যে সেনা ছাউনির দু’কিলোমিটারের মধ্যে জোরাল বিস্ফোরণে চাঞ্চল্য ছড়াল পশ্চিম বর্ধমানের বুদবুদে। পুলিশের অবশ্য দাবি, রান্নার গ্যাস লিক করেই একটি বাড়িতে ওই বিস্ফোরণ ঘটেছে।
বৃহস্পতিবার সকালে এই ঘটনাটি ঘটে বুদবুদের কোটা গ্রামের একটি বাড়িতে। ঘটনায় দু’জনকে অগ্নিদগ্ধ অবস্থায় রাজবাঁধ এলাকার একটি বেসরকারি নার্সিং হোমে ভর্তি করা হয়েছে। তাঁদের অবস্থা আশঙ্কাজনক।
বাড়িটির মালিক সনাতন দাস জানিয়েছেন, সঞ্জীব পাল নামে শিলিগুড়ির বাসিন্দা পেশায় ঠিকাদার এক ব্যক্তি ওই ঘরটি ভাড়া নিয়ে দু’জন যুবককে রেখেছিলেন, যাঁরা ওই এলাকারই একটি বেসরকারি কারখানায় কাজ করতেন। 
পুলিশ সুত্রে খবর, বৃহস্পতিবার সকালে কারখানায় যাওয়ার আগে রান্না করার জন্য গ্যাস ধরাতে গেলে প্রথমে গ্যাসে জ্বলছিল না। সেই অবস্থাতেই গ্যাস না বন্ধ করেই কিছুক্ষণের জন্য ওই দুই যুবক ঘরের বাইরে যান। কিছুক্ষণ পর ফিরে এসে তাঁরা ফের যখন গ্যাস জ্বালানোর জন্য দেশলাই জ্বালান, সঙ্গে সঙ্গে বিস্ফোরণ ঘটে। উড়ে যায় ঘরের চাল। 
দেখুন ভিডিও
 

পুলিশের অনুমান, ঘরের মধ্যে গ্যাস ভর্তি হয়ে থাকার কারণেই বিস্ফোরণ ঘটে। তবে ঘরের মধ্যে রাখা গ্যাস সিলিন্ডারটির কিছু হয়নি। অগ্নিদগ্ধ হন দুই যুবক। সঙ্গে সঙ্গে খবর দেওয়া হয় পুলিশে। বুদবুদ থানার পুলিশ পৌঁছয় ঘটনাস্থলে। জখম দুই যুবককে উদ্ধার করে হাসপাতালে নিয়ে ভর্তি করা হয়।
যে এলাকায় বিস্ফোরণ ঘটে, তার দেড় থেকে দু’কিলোমিটার দূরে পানাগড় সেনা ছাউনি। ফলে, প্রাথমিক ভাবে অনেকেই বিস্ফোরণের কারণ নিয়ে সংশয় প্রকাশ করেন। পুলিশ অবশ্য প্রাথমিক তদন্তের পরেই জানায়, গ্যাস লিক করেই এই দুর্ঘটনা ঘটেছে। এলাকার বাসিন্দারা অবশ্য সিআইডি তদন্তের দাবি জানান।